Yle uutisoi viime syksynä, että HSL:n sovelluksella voi pian ostaa lippuja myös Tallinnan joukkoliikenteeseen. Yhteistyöprojekti on kuitenkin ajautumassa karille vajaa kuukausi ennen suunniteltua toteutumistaan. HSL ilmoitti viime viikolla yllättäen Tallinnaan, ettei aiokaan ottaa virolaislippuja myyntiin.

HSL katsoi paremmaksi vetää hätäjarrua sen jälkeen, kun Whim-liikkumispalvelun suomalainen taustayhtiö MaaS Global pyysi Kilpailu- ja kuluttajaviraston kantaa markkinoiden toimintaehtoihin ja toimijoiden rooleihin.

HSL:n osastonjohtajan Mari Flinkin mukaan kyse on siitä, olisiko toisen osapuolen – vaikka tämä olisikin toisen maan viranomainen – lippujen myynti sellaista kaupallista toimintaa, joka ei olisi HSL:lle sallittua.

– Toki ajattelemme niin, että on hyvä, että asia selvitetään. Ja sitten toisaalta emme haluta tehdä sellaisia liikkeitä, joista voisi ajatella, että se ei enää kuulu viranomaiselle, Flink kommentoi.

MaaS Global suostui kommentoimaan tekemäänsä selvityspyyntöä Ylelle vain sähköpostitse. Yhtiön mukaan se ei näe ongelmallisena kahden joukkoliikennetoimijan yhteistyötä yli rajojen, mutta on pyytänyt kilpailuviraston kantaa markkinoiden toimintaehtoihin ja toimijoiden rooleihin.

Yhtiö myönsi pitävänsä Viroa mielenkiiintoisena markkinana, mutta kielsi olevansa laajentumassa maahan.

Suomalaisliput tulossa myyntiin virolaissovellukseen

Tallinnassa HSL:n päätöksestä ei ilahduttu. Kaupungin liikenneviraston erikoisasiantuntija Tiit Laiksoo ihmetteli muun muassa sitä, miksi HSL teki päätöksensä ennen Kilpailu- ja kuluttajaviraston ratkaisua.

Rajan ylittävä yhteistyö onkin jäämässä torsoksi, vaikkei olekaan kariutumassa kokonaan. Virolaiset nimittäin aikovat edelleen ottaa HSL:n liput myyntiin pilet.ee-sovellukseensa. Pieni takaportti on auki myös suomalaisten Viron-matkailun helpottamiseksi.

– Suomen puolelta HSL:llä on edelleen kiinnostusta siihen, että sen matkakortti saataisiin toimimaan Tallinnan julkisessa liikenteessä, Laiksoo kertoo.

Suomalais-virolaista EU-rahoitteista yhteistyöprojektia (siirryt toiseen palveluun) on jäljellä vielä vuosi. Siinä ajassa virolaisjärjestelmät saataisiin hänen mukaansa toimimaan yhteen suomalaisten matkakorttien kanssa.

Korjattu 5.2.2020 klo 16.23: Tarkennettu jutun alussa lausetta "Whim-liikkumispalvelun suomalainen taustayhtiö MaaS Global on kääntynyt asiassa Kilpailu- ja kuluttajaviraston puoleen, jolloin HSL katsoi paremmaksi vetää hätäjarrua". Lause on nyt muodossa "HSL katsoi paremmaksi vetää hätäjarrua sen jälkeen, kun Whim-liikkumispalvelun suomalainen taustayhtiö MaaS Global pyysi Kilpailu- ja kuluttajaviraston kantaa markkinoiden toimintaehtoihin ja toimijoiden rooleihin".

Lue myös:

Mikä ihmeen Whim? – Uusi palvelu yhdistää bussit, taksit, kaupunkipyörät ja vuokra-autot yhden klikkauksen alle, mutta väheneekö yksityisautoilu?